## Pravilnik o obavljanju nadzora nad poslovanjem Središnjeg registra osiguranika

### NN 17/2002 (22.2.2002.), Pravilnik o obavljanju nadzora nad poslovanjem Središnjeg registra osiguranika

# AGENCIJA ZA NADZOR MIROVINSKIH FONDOVA I OSIGURANJA

406

Na temelju članka 92. stavka 2. točke 4. Zakona o obveznim i
dobrovoljnim mirovinskim fondovima (»Narodne novine« br. 49/99 i 63/00), Savjet
Agencije za nadzor mirovinskih fondova i osiguranja na sjednici održanoj 14.
veljače 2002. donio je

## PRAVILNIK

### O  OBAVLJANJU  NADZORA  NAD POSLOVANJEM SREDIŠNJEG  REGISTRA OSIGURANIKA

Članak 1.

Ovim Pravilnikom uređuje se djelokrug, sadržaj i način obav­ljanja
nadzora koji provodi Agencija za nadzor mirovinskih fondova i osiguranja (u
daljnjem tekstu: Agencija) nad poslovanjem Središnjeg registra osiguranika (u
daljnjem tekstu: REGOS), ovlaštenja za obavljanje nadzora i mjere koje se
poduzimaju radi otklanjanja nezakonitosti i nepravilnosti u poslovanju REGOS-a.

Članak 2.

Nadzor prema ovom Pravilniku čine postupci kojima se ispituje i utvrđuje
pravilnost primjene Zakona o obveznim i dobrovoljnim mirovinskim fondovima,
Zakona o mirovinskim osigura­vajućim društvima i isplati mirovina na temelju
individualne kapitalizirane štednje i drugih propisa, općih i pojedinačnih
akata, radnih postupaka, točnost evidencija, kao i drugih radnji iz djelatnosti
REGOS-a u cilju zaštite interesa osiguranika i korisnika prava iz mirovinskog
osiguranja na temelju individualne kapitalizirane štednje.

Članak 3.

Nadzor nad poslovanjem REGOS-a Agencija obavlja:

– analizom izvješća i druge dokumentacije koju REGOS mora dostavljati
Agenciji kao i podataka dobivenih na posebni zahtjev Agencije te podataka i
saznanja iz drugih izvora,

– izravnim nadzorom koji se obavlja u REGOS-u ili kod subjekta koji za
REGOS obavlja poslove iz njegove nadležnosti.

Članak 4.

Nadzor poslovanja REGOS-a obuhvaća nadzor poslova iz djelatnosti REGOS-a
koji se odnose na sustav individualne kapitalizirane štednje, a osobito:

– postupke prikupljanja doprinosa za obvezno mirovinsko osiguranje na
temelju individualne kapitalizirane štednje,

– vođenje evidencija o doprinosima i osobnim računima članova
mirovinskih fondova,

– izvršavanje naloga članova obveznih mirovinskih fondova o prijenosu
doprinosa, o prijenosu osobnih računa i prijenosu imovine,

– usklađenost stvarnog stanja s evidencijama o financijskim tijekovima u
informacijskom sustavu REGOS-a, kao i financijskih tijekova između REGOS-a i
drugih subjekata,

– postupak promjene članstva osiguranika u mirovinskom fondu, kao i
prijenos sredstava osiguranika iz bivšeg u novi fond,

– postupak raspoređivanja osiguranika koji nisu u propisanom roku
izabrali obvezni mirovinski fond,

– prijenos sredstava s privremenog računa uplatitelju i vođe­nje
evidencija vezanih uz privremeni račun Agencije,

– sve propisane postupke i procedure informacijskog sustava,

– postupke i procedure razvoja, akvizicije, održavanja i iz­mje­ne
informacijskog sustava,

– vođenje i odlučivanje o poslovnim procesima vezano uz proceduru
sigurnosti informacijskog sustava i zaštite podataka

– istinitost, cjelovitost i pravodobnost izvješćivanja Agencije.

Članak 5.

(1) Izravni nadzor nad poslovanjem REGOS-a obavlja osoba koju ravnatelj
Agencije ovlasti (ovlaštena osoba).

(2) Izravni nadzor ovlaštena osoba obavlja uz predočenje službene
iskaznice odnosno pisanog ovlaštenja ravnatelja.

(3) Sadržaj i izgled iskaznice iz stavka 1. ovoga članka propisan je
posebnim pravilnikom.

Članak 6.

Nalog za nadzor izdaje i potpisuje ravnatelj Agencije ili osoba koju on
ovlasti, a sadrži:

– naziv Agencije, klasu i urudžbeni broj te datum izdavanja naloga,

– predmet nadzora i pravni temelj,

– razdoblje koje obuhvaća nadzor,

– planirano vrijeme trajanje nadzora,

– imena ovlaštenih osoba.

Članak 7.

Agencija najmanje 5 (pet) radnih dana prije početka izravnog nadzora
izvješćuje REGOS o sadržaju i obujmu nadzora i planiranom vremenu trajanja
nadzora. Iznimno, kada priroda nadzora to zahtijeva, izravni nadzor će započeti
danom uručenja naloga za nadzor.

Članak 8.

(1) Ovlaštena osoba dužna je pridržavati se zadanog naloga, a po potrebi
može predložiti njegovo proširenje.

(2) Ovlaštena osoba može, u okviru zadanog naloga, bez ograničenja
pregledavati poslovne knjige i dokumentaciju koja se odnosi na poslovanje
REGOS-a.

(3) Ovlaštena
osoba kao i osobe koje su upoznate s postupkom nadzora, obvezne su saznanja i
podatke iz istog čuvati kao poslovnu tajnu.

Članak 9.

REGOS mora ovlaštenoj osobi osigurati uvjete za obavljanje nadzora te na
njezin zahtjev uručiti računalne ispise, preslike poslovnih knjiga, poslovne
dokumentacije, administrativne ili poslovne evidencije u papirnatom obliku ili
elektroničkom zapisu. Također mora osigurati standardno sučelje za pristup
sustavu za upravljanje bazama podataka koje koristi i omogućiti uvid u
evidencije uz potrebna objašnjenja za provedbu nadzora.

Članak 10.

O obavljenom nadzoru iz članka 3. ovog Pravilnika ovlaš­tena osoba
sastavlja zapisnik koji sadrži:

– podatke iz naloga za nadzor,

– podatke o osobi koja je bila prisutna tijekom provođenja nadzora,

– nalaz o utvrđenom činjeničnom stanju,

– prijedlog mjera i rokova za otklanjanje utvrđenih nezakonitosti i
nepravilnosti,

– podatke o odgovornoj osobi,

– rok za podnošenje primjedbi na zapisnik,

– potpis ovlaštene osobe,

– datum preuzimanja zapisnika od strane REGOS-a.

Članak 11.

 (1) Zapisnik iz članka 10. ovoga
pravilnika uz dopis koji potpisuje ravnatelj Agencije, dostavlja se ravnatelju
REGOS-a i predsjedniku Upravnog vijeća REGOS-a.

(2) Sa zapisnikom iz stavka 1. ovoga članka moraju biti upoznati i svi
članovi Upravnog vijeća REGOS-a.

(3) Primjedbe na
zapisnik iz stavka 1. ovoga članka REGOS može dostaviti u roku od 8 (osam)
radnih dana ravnatelju Agencije.

 Članak 12.

(1) Ovlaštena osoba usvaja primjedbe na zapisnik koje su osnovane i
mijenjaju činjenice navedene u zapisniku, odnosno utemeljeno osporavaju
zapisnikom utvrđene nezakonitosti i nepravilnosti.

(2) O primjedbama iz stavka 1. ovoga članka sastavlja se dodatak
zapisniku.

(3) Primjedbe iz stavka 1. ovoga članka koje ovlaštena osoba nije
usvojila, navode se u zapisniku, s obrazloženjem zbog čega nisu usvojene.

Članak 13.

(1) Ako nezakonitosti i nepravilnosti utvrđene zapisnikom iz članka 10.
ovoga Pravilnika, REGOS ne ispravi u zadanom roku, Agencija donosi rješenje
kojim će naložiti otklanjanje utvrđenih nepravilnosti te način i rok njihovog
otklanjanja.

(2) U obrazloženju rješenja obvezno se navode sve činjenice i dokazi o
utvrđenim nezakonitostima i nepravilnostima.

(3) Rješenje Agencije je konačno.

(4) Agencija obavještava Vladu Republike Hrvatske o činje­nicama iz
stavka 1. ovoga članka.

Članak 14.

Iznimno, ako tijekom obavljanja nadzora ovlaštena osoba utvr­di
nezakonitosti i nepravilnosti koje treba odmah otkloniti ili poduzeti radnje za
njihovo otklanjanje, ravnatelj Agencije na prijedlog ovlaštene osobe, odmah
donosi rješenje kojim nalaže mjere za otklanjanje nezakonitosti i
nepravilnosti.

Članak 15.

Ako ovlaštena osoba u provedbi nadzora utvrdi postojanje radnji ili
djela koja su kažnjiva po zakonu, o tome obavještava ravnatelja Agencije koji
podnosi prijavu nadležnom državnom tijelu.

Članak 16.

Ako se nadzorom poslovanja REGOS-a iz članka 4. utvrde nezakonitosti i
nepravilnosti u poslovanju REGOS-a, primjenjuju se odredbe ovog Pravilnika u
dijelu koji se odnosi na zapisnik i poduzimanje mjera za otklanjanje utvrđenih
nezakonitosti i nepravilnosti kao i u slučaju provođenja izravnog nadzora.

Članak 17.

Ovaj Pravilnik stupa na snagu osmoga dana od dana objave u »Narodnim
novinama«.

Klasa: 011-01/02-01/36

Urbroj:
383-02-01-1

Zagreb, 14. veljače 2002.

Predsjednik Savjeta            **dr. sc. Vladimir Lasić,**
v. r.

Pravilnik, NN 17/2002-406